Seks udenlandske speciallæger inden for psykiatrien kommer til Nordjylland. Fire af lægerne bliver tilknyttet det psykiatriske sygehus i Brønderslev, mens de resterende to får arbejdsplads i Aalborg. Lægerne kommer fra lande som Italien, Slovakiet og Kroatien, og de kommer til at udfylde en vigtig rolle. Det er nemlig svært at lokke danske speciallæger til Nordjylland. - Det har været nødvendigt for os at søge mod syden for at rekruttere nye læger, da vi ikke ønsker at havne i en situation med speciallægemangel. Samtidig er det lykkedes os at rekruttere læger med et fagligt højt niveau, siger Kurt Nielsen, der er klinikchef i Psykiatriens Klinik Nord i en pressemeddelelse. De udenlandske læger vil få danskundervisning i deres hjembyer, og der vil blive taget hånd om dem, når de kommer til Nordjylland, for at sikre, at de falder godt til i Danmark.
Seks udenlandske speciallæger skal sikre et højt fagligt niveau i den nordjyske psykiatri.